S-2836/2023

Mál þetta, sem dómtekið var í dag, höfðaði Lögreglustjórinn á Suðurnesjum með ákæru útgefinni 26. október 2023, á hendur T-x-x L-x-x R-x-x, f. d. [...], ríkisborgara [...];

„Fyrir stórfellt fíkniefnalagabrot, með því að hafa föstudaginn 25. ágúst 2023, staðið að innflutningi á samtals 2.030 ml af amfetamínbasa, með styrkleika 46- 59%, ætluðu til söludreifingar hér á landi í ágóðaskyni en fíkniefnin flutti ákærði til Íslands sem farþegi með flugi nr. [...], frá [...] í [...] til Keflavíkurflugvallar, falin í farangurstösku sem ákærði hafði meðferðis.

Telst brot þetta varða við 173. gr. a. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Krafist er upptöku á samtals 2.030 ml af amfetamínbasa með vísan til 6. mgr. 5. gr. laga um ávana- og fíkniefni nr. 65/1975 og 2. mgr. 14. gr. reglugerðar nr. 233/2001.“

Ákærði mætti við þingfestingu málsins og játaði brot sitt án undandráttar og samþykkti upptökukröfu. Var því farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði krefst þess í málinu að honum verði gerð sú vægasta refsing sem lög leyfa og að gæsluvarðhald sem hann hefur sætt frá 26. ágúst 2023 komi til frádráttar dæmdri refsingu. Þá krefst verjandi hæfilegrar þóknunar sér til handa.

Með skýlausri játningu ákærða, sem fær stoð í framlögðum gögnum, þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Ákærði er fæddur árið [...]. Sakavottorð ákærða sem er [...] ríkisborgari liggur ekki frammi í málinu. Engra gagna nýtur um að ákærði hafi áður gerst sekur um refsiverða háttsemi.

Af rannsóknargögnum málsins verður ekki séð að ákærði hafi verið eigandi efnisins eða skipuleggjandi innflutningsins en hefur hann samþykkt að flytja efnin til landsins. Verður litið til þessara atriða við ákvörðun refsingar sem og skýlausrar játningar ákærða á rannsóknarstigi og fyrir dómi. Á hinn bóginn verður ekki fram hjá því litið að ákærði flutti talsvert magn af amfetamínbasa til landsins ætluðum til söludreifingar hér á landi í ágóðaskyni. Aðkoma hans er ómissandi liður í því ferli að koma efnunum í dreifingu hér á landi. Að öllu framangreindu virtu þykir refsing ákærða hæfilega ákveðin fangelsi í tvö ár. Til frádráttar þeirri refsingu komi gæsluvarðhald sem ákærði hefur sætt frá 26. ágúst 2023 að fullri dagatölu, sbr. 76. gr. almennra hegningarlaga.

Með vísan til lagaákvæða í ákæru og samþykkta r ákærða á upptöku kröfu skal ákærði sæta upptöku fíkniefna sem haldlögð voru af lögreglu við rannsókn málsins líkt og nánar greinir í dómsorði.

Samkvæmt 1. mgr. 235. gr. laga nr. 88/2008 ber að dæma ákærða til að greiða allan sakarkostnað, sem einskorðast við þóknun skipaðs verjanda ákærða á rannsóknarstigi og fyrir dómi, H-kvk-ef A-kvk-ef lögmanns sem þykir hæfilega ákveðin með hliðsjón af tímaskýrslu verjandans, eðli og umfangi málsins 1.100.000 krónur að meðtöldum virðisaukaskatti. Við ákvörðun þóknunar hefur verið tekið tillit til þess er verjandi þurfti vegna stafa sinna að ferðast lengur en hálfa klukkustund.

Af hálfu ákæruvaldsins fór Á-kk-nf J-kk-nf aðstoðarsaksóknari með málið.

H-kvk-nf B-kvk-nf R-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, T-x-x L-x-x R-x-x, sæti fangelsi í tvö ár. Til frádráttar þeirri refsingu komi gæsluvarðhald ákærða frá 26. ágúst 2023 að fullri dagatölu.

Ákærði sæti upptöku á 2.030 ml af amfetamínbasa.

Ákærði greiði 1.100.000 króna þóknun skipaðs verjanda síns, H-kvk-ef A-kvk-ef lögmanns.

H-kvk-nf B-kvk-nf R-kvk-nf

Rétt endurrit staðfestir

Héraðsdómur Reykjaness 2. nóvember 2023